Lerato le rotloetsa boithaopo
Rre Ronald Rakwadi, yo o dingwaga di masome a mabedi le bone wa kgotla ya Bokaa kwa Mogoditshane, a re lorato le bonatla jwa go itirela ka diatla, ke tsone di tlhotlheleditseng mowa wa boithaopo mo go ene. Rre Rakwadi o boletse mo potsolotsong gore o feletse mo lokwalong la boraro ka a ne a sa dira sentle mme a ya go ikoketsa kwa Tshwaragano Brigade kwa Kumakwane kwa a ithutileng temo ya merogo teng. Mogokgo wa sekole se sebotlana sa Solomon Dihutso, Mme Cecilia Mogotlwane, o akgotse RreRakwadi go menagane, a re fa e sale a tla, tshingwana ya bone ya merogo e mo seemong se se eletsegang. Rre Rakwadi o gakolotse banana ka ene go se ke ba ikaega gotlhelele mo pusong, a tlhalosa fa mongwe le mongwe a filwe botlhale jwa go itirela. O tsweletse a re o tlhokile lesego ka one a tlhokafalelwa ke batsadi a le dingwaga di le lesome le boraro mme ene le monnawe yo a dirang lekwalo la bosupa, ba ne ba godisiwa ke dithuso tsa boipelego. O ne atlhalosa gore, “go ithaopa fa, go nthutile go dirisana le batho, bogolo jang bana ba ba nang le bogole. Ke goletse mo tshotlegong, ka jalo ke dira se go thusa ba bangwe gore ka moso le bone ba kgone go inosa metsi. Mokodue go tsoswa o o itekang,”